Folketing
1997-10-07

Desuden indføres bemyndigelse til at yde støtte til produktudvikling i det primære fiskeri. Herudover forventes forslaget at indeholde enkelte mindre justeringer af lovens regler. Ændring af lov om husdyrsygdomme (X) Som følge af EU-regler søges der skabt hjemmel til at godkende personer, der handler med husdyr. Der forventes også behov for at ændre bestemmelserne om Det Centrale Husdyrbrugsregister med henblik på at muliggøre registrering af forbruget af veterinærmedicin og antibiotiske vækstfremmere. Endelig forventes der foretaget ændring af reglerne om bekæmpelse af sygdomme hos akvakulturdyr gennem tørlægning af dambrug. Ændring af lov om saltvandsfiskeri Der ønskes gennemført stramninger af reglerne om retten til at drive erhvervsfiskeri. Reglerne skal sikre en mere konsekvent anvendelse af reguleringssystemerne. Regelændringerne sker i sammenhæng med kapacitetsreguleringen for flåden. I forbindelse hermed ønskes forbedrede muligheder for efterprøvelse af erhvervsfiskerstatus med henblik på at sikre den fortsatte erhvervsfiskerindflydelse. Ændring af lov om regulering af fiskeriet I sammenhæng med ændring af lov om saltvandsfiskeri forberedes stramninger af reglerne om tilladelse til at anvende fartøjer til erhvervsmæssigt fiskeri.